Tore Nordtun (Arbeiderpartiet), 2002-04-09:
Til behandling i Odelstinget har vi nå Innst. O. nr. 34, som bygger på Ot.prp. nr. 34 om endringer i skattelovgivningen for kraftverksbeskatningen. Finanskomiteen har nok hatt en del problemer med å trenge skikkelig inn i Ot.prp. nr. 34, og vi har derfor måttet korrespondere en god del med statsråden om innholdet. Men vi har nå kommet fram til en innstilling, en flertallsinnstilling, som vi behandler her i kveld. I kraftreformen i 1996 ble det gitt en del overgangsregler som innebar at kraftforetakene kunne velge å få fastsatt skattemessig inngangsverdi på særskilte, fysiske driftsmidler pr. 1. januar 1997 først og fremst med utgangspunkt i gjenanskaffelsesverdier beregnet av Norges vassdrags- og engergidirektorat. Jeg vil understreke at ved kraftskattereformen av 1996 fikk alle kraftforetak, dvs. både tidligere prosentlignede og regnskapslignede kraftforetak, anledning til å velge om skattemessige inngangsverdier på foretakenes særskilte driftsmidler skulle basere seg på faktiske anskaffelseskostnader, den såkalte historiske kost, eller på gjenanskaffelsesverdier fastsatt av NVE. Så har det oppstått den situasjon at NVEs fastsettelse av gjenanskaffelsesverdi i henhold til de fastsatte overgangsregler, som vi vedtok i 1996, er blitt underkjent av overligningsnemnda for Sentralskattekontoret for storbedrifter. Ved takseringen har NVE på enkelte punkter fraveket kostnadsgrunnlaget som var nedfelt i NVEs publikasjoner 19/95 og 20/95. Etter denne nemndas syn var det ikke adgang til slike fravik. Jeg vil understreke at i kraftreformen og den debatten vi hadde den gang, var utgangspunktet Samlet Plan og de metodene som ble brukt i forhold til Samlet Plan. Et viktig element i kraftskattreformen for valg av overgangsregler var den skattemessige inngangsverdien for driftsmidlene og at den ble ivaretatt. Det er, som det heter, «dagens uavklarte rettstilstand». Når denne «tilstanden» er oppstått, er det etter min og flertallets oppfatning lovgivers plikt å justere loven slik at den virker etter sin hensikt, som i 1996. For de fleste kraftforetak vil lovforslaget innebære en videreføring av dagens skattemessige verdier, og vil følgelig ikke kreve ytterligere innsats fra skattyterne eller ligningsmyndighetene. Vedtaket flertallet fatter i dag, skal medføre likebehandling av alle kraftforetak for 2001 og senere inntektsår. Ulemper må veies opp mot de fordeler dette lovforslaget vil innebære. Jeg vil understreke to forhold: Oppnåelse av likebehandling av samtlige skattytere i form av fastsettelse av skattemessige inngangsverdier basert på de samme prinsipper med virkning for senere inntektsår, og avklaring og avgrensning av ytterligere ressursbruk for skattyterne og ligningsmyndighetene knyttet til eventuell endring av ligning, omberegning og etteroppgjør for senere inntektsår. Det er i denne sammenheng viktig å presisere at dagens vedtak ikke vil gripe inn i behandlingen av den pågående overprøvingen av ligningene for tidligere inntektsår. Tvistene som står for ligningsmyndighetene og domstolsapparatet, vil gjelde inntektsårene 1997–2000. Det er for disse årene at rettstilstanden ikke er avklart. I flertallsmerknadene understreker en at slik proposisjonens innhold er og etter de innspillene finanskomiteen har fått under arbeidet sitt, er det naturlig at Regjeringen kommer tilbake til Stortinget med en redegjørelse for og vurdering av utfallet av disse skattesakene. Spørsmål om en større grad av individuell behandling spesielt for elvekraftverk, har vært reist under høringene og i debatten i komiteen. Høringene har vist at for enkelte verk har det for vesentlige forhold utover dammer og det byggetekniske ved elvekraftverkene vært reist spørsmål om individuell behandling. Derfor bør Finansdepartementet i den videre behandling av saken foreta vurderinger av om enkelte typer driftsmidler som er mindre egnet for en sjablonmessig metode, bør utvides til også å gjelde små tunneler og kontrollanlegg osv. Stortinget må forutsette at dette er saker Regjeringen må ta hensyn til ved utarbeidelsen av forskriftene.